【世界觀】郭克打造馬后本色傳承
2024年04月05日 18:30
東網電視
更多新聞短片
郭克係大名鼎鼎嘅練馬師。(圖片:Getty Images)
提起郭克相信唔少香港馬迷都聽過佢嘅大名,響十幾廿年前,呢位南非練馬師曾經係香港國際賽嘅常客,由佢主理嘅「幻彩光華」、「雕塑家」同「飛鷹山」,都響香港威過。
今屆南非打吡賽馬日呢位殿堂級練馬師精銳盡出,其中響1600米馬女一級賽女皇會所錦標,旗下6戰全勝嘅「本色傳承」勢成焦點。呢匹3歲馬女,舊年11月初出道迅即成為當地馬壇新寵兒,未試過有馬埋到佢1個身位之內,對上兩戰更攻下雌馬三冠頭兩關賽事。不過呢匹極有機會成為南非賽馬史上第6匹三冠馬后嘅新星,向難度挑戰,棄爭同日上演嘅三冠尾關南非橡樹,轉攻女皇會所錦標。郭克話自己已經試過憑Malmoos同埋「本色傳承」同主嘅馬王Horse Chesnut贏過兩次三冠,贏多一次同贏少一次分別不大,再者一場G2、一場係G1,係人都識揀。而且唔係匹匹馬都可以應付到哩半,唔少夾硬增程最後搞到跑壞咗。
呢段時間最多人問郭克嘅問題,就係「本色傳承」係唔係佢從練以嚟最勁一匹雌馬。郭克話試過同「伊人何處」、「幻彩光華」做比較,但係「本色傳承」只係跑過特夫方丹馬場,未試響第2個馬場對其他地區嘅精英,所以好難有定論,唯一可以肯定「本色傳承」潛力深不見底,依家仲未見到佢嘅極限。